**SPOROČILO ZA MEDIJE**

## Slovenijo bo na 59. beneškem bienalu zastopal slikar Marko Jakše

**Marko Jakše** bo zastopal Slovenijo na 59. beneškem bienalu, mednarodni razstavi likovnih umetnosti, ki bo potekala od 23. aprila do 27. novembra 2022. Umetniška vodja bienala, italijanska kuratorica Cecilia Alemani, je v svoji izjavi poudarila pomen domišljijskih transformacij, snovnih in nesnovnih, za današnji trenutek. V naslovu tokratnega bienala se je vsebinsko navezala na knjigo *Mleko sanj* britansko-mehiške slikarke in pisateljice **Leonore Carrington** (1917–2011), ki je svojo ustvarjalno pot začela v nadrealizmu.

Jakšetova razstava bo vključevala platna iz različnih slikarjevih obdobij. Za komisarja je bil letos imenovan direktor Moderne galerije **dr. Aleš Vaupotič**, za kustosa pa **dr. Robert Simonišek**. Paviljon Republike Slovenije bo v zaključnem segmentu zgradbe Arzenalov, osrednjega razstavišča glavne bienalne razstave.

Akademski slikar Marko Jakše, prejemnik nagrade Prešernovega sklada za leto 2015, s svojimi domiselnimi deli že več kot tri desetletja vznemirja javnost. Od začetka ustvarjalne poti se intenzivno posveča izključno slikarskemu mediju in znotraj tega raziskuje svoje specifične poudarke. S prepoznavnimi figuralnimi in krajinskimi motivi je ustvaril skrivnosten likovni univerzum, v katerem se prepleta sanjsko in realno, lirično in pripovedno, arhaično in sodobno. Jakše je izjemno samosvoj in sugestiven umetnik, ki s privlačnimi, deformiranimi podobami razpira nezavedno, čustveno in imaginarno. Čeprav je v nekaterih delih opaziti aluzije na pretekle pojave iz likovne umetnosti, se slikar napaja iz sedanjosti in tega, kar je in kar občuti. Svoje potovanje dojema kot igro, v kateri raziskuje spontanost in ostaja večni otrok. Jakšetov likovni izraz je celovit, večpomenski in nezvedljiv na razumsko ubesedene koncepte.

Foto: Marko Jakše, *Umirajoči slon*, 2010–13, mešana tehnika na tepihu, 225 x 153 cm